Erling Bonnesen (V), 2025-05-28:
Tak for det.
Det er jo helt tydeligt for os alle sammen, at ulvene skaber meget stor utryghed i de områder, hvor de færdes.
Vi har allerede for mange ulve i Danmark, når vi aktuelt ser på det regionalt og lokalt.
Det er jo helt tydeligt med de problemer, der opstår som følge af ulvenes færden og nærmest hærgen af f.eks. får.
Det er meget forståeligt, at borgere er utrygge.
Det har man oplevet, når man har besøgt nogle af de områder, hvor ulvene færdes, og har snakket med nogle af de borgere, som har haft ulven helt tæt på, f.eks. på nogle af ejendommene i landdistrikterne, hvor man ikke længere tør have sin barnevogn stående ude.
Det er jo skrækkeligt, at det er kommet dertil, at borgere ikke længere kan have deres barnevogn stående ude, fordi ulvene er der tæt på og endda meget tæt på.
Danmark er for lille et land til mange ulve, og vores arbejde går også ud på at forsøge at få holdt antallet så langt nede som muligt.
Vi spiller naturligvis efter de internationale spilleregler, ligesom vi naturligvis skal overholde de til enhver tid gældende love og regler, vi har i Danmark.
Der skal ikke herske nogen tvivl om, at vi i Venstre ønsker at holde antallet af ulve i Danmark nede, og det går vores arbejde med sagen også ud på i de drøftelser, som vi har.
De fleste af os har også set ulve løbe rundt i Oksbøl by i Jylland.
Vi har også adskillige gange set mange dræbte får ligge spredt rundt på markerne efter ulveangreb.
Jeg synes, det er forfærdeligt at se på.
Tænk et øjeblik, hvis det havde været løsgående grise, som ikke havde været passet af deres ejer.
Så kan vi jo tydeligt forestille os den forargelse og den debat, der ville have været omkring emnet dyrevelfærd osv.
Men når det er ulve, der dræber fårene, så er der åbenbart en helt anden indgangsvinkel i forhold til det.
Det er godt, at vi nu med ministeren i spidsen har fået sat gang i arbejdet med at prøve at få strammet op og komme i retning af, at vi forhåbentlig, efter vores ønske, i fremtiden kan komme til at regulere antallet af ulve, så det passer til vores forhold her i Danmark.
Det skal efter vores opfattelse være så lavt som muligt.
Men vi kan konstatere, at ulvene er der, og så skal vi prøve at få håndteret de situationer.
Som det allerede fremgår af ministerens redegørelse osv., kan vi henvise til handlingsplanen, EU-sporet, opfølgningen i forhold til Bernkonventionen og habitatdirektivet og at få ændret det fra strengt beskyttet til, kan man sige, almindeligt beskyttet, så man forhåbentlig også kan begynde at agere i situationen.
Flere spørgsmål rejser sig, som der nu skal ses på og arbejdes med.
Hvor mange ulve har vi i Danmark?
I forhold til opfølgning og registrering skal der ses på antallet af ulve, om det er kobler, altså flokke, eller om man kigger konkret på det.
Jeg tænker, at for at få en kvalificeret debat og nogle kvalificerede beslutninger skal vi have det sådan, at vi til enhver tid kan få at vide, hvor mange ulve vi konkret har, og hvor de er, sådan at vi har en mulighed for at vurdere det og tage stilling til tingene.
Så er der noget i forhold til det med en såkaldt bæredygtig bestand.
Hvordan opgøres det?
Måske kan det, som det også er fremgået, ses i sammenhæng med den nordtyske bestand, og man kan have nogle overvejelser i forhold til det.
Jeg tænker også, at det jo ikke kan nytte noget, at vi bruger hele Danmarks areal som målestok for, hvor mange ulve vi skal have, når problemerne jo nu er der regionalt og lokalt i de forskellige egne af Jylland.
Så tænker jeg, at der også skal ses på, at man skal kunne lave en regional og lokal vurdering af, hvor mange ulve vi skal have, eller måske snarere hvor få der skal være i området.
Det synes jeg også vi skal prøve at arbejde og se mere på i den kommende tid.
Det er forfærdeligt for fåreavlerne at se deres får blive lemlæstet og dræbt af ulvene.
Det burde efter vores opfattelse jo slet ikke forekomme.
Vi vil selvfølgelig presse på for at få reguleret så effektivt som muligt inden for de regelsæt, som til enhver tid selvfølgelig er der.
Nu kører det efter den fine og udmærkede redegørelse, som ministeren og regeringen har fremlagt, herunder i forhold til handlingsplan, hegn, problemulve osv., men vi skal også fortsat presse på, sådan at vi hele tiden prøver at gøre det i forlængelse af de aftaler, der kan laves, sådan at vi kan foretage den konkrete regulering, som vi synes vil passe til den danske situation.